Nog geen teken van vermiste Mooinooi-vroueJoey van Niekerk en Anisha van Niekerk. Foto: Via Facebook Daar is steeds geen teken van Joey van Niekerk (32) en Anisha van Niekerk (30) wat verdwyn het nadat hulle Sondag by ŉ kleinhoewe in die Mooinooi-omgewing in Noordwes weggery het op pad Pretoria toe nie. Ao. Mpeile Talane, woordvoerder van die polisie, het gesê die polisie soek onverpoosd na die twee vroue, maar kon hulle nog nie opspoor nie. Maroela Media het vroeër berig Joey en Anisha is Sondag omstreeks 07:30 vir die laaste keer in die Mooinooi-omgewing gesien waar hulle saam op ŉ kleinhoewe bly. Joey se pa is onlangs oorlede. Hulle was in ŉ wit Nissan X-trail-sportnutsvoertuig met die registrasienommer JJK 781 NW op pad na Pretoria om sy roudiens by te woon, maar het nooit Sondag hul eindbestemming bereik nie. Hulle het ook nie Dinsdag die roudiens bygewoon nie. Drie mans is Donderdag in verband met die vroue se verdwyning in hegtenis geneem. Talane het vroeër gesê persoonlike besittings, waaronder die vroue se bankkaarte, is in die verdagtes se besit gevind. Die drie mans het Vrydag in die Brits-landdroshof verskyn op aanklagte van moord, ontvoering, roof, die onwettige besit van ŉ vuurwapen en dwarsboming van die gereg. Die saak is tot 22 Desember uitgestel en die verdagtes bly in aanhouding tot dan. Enigiemand met meer inligting oor die twee vroue se verdwyning word versoek om ao. Christiaan Robinson by 082 643 6137 of 014 574 5000 te skakel.